ทองคำร่วง 14.1 ดอลล์
สัญญาทองคำตลาดนิวยอร์กปิดร่วงลง จากแรงขายทำกำไร
14 ต.ค. 2554

สัญญาทองคำตลาดนิวยอร์กปิดร่วงลง จากแรงขายทำกำไร
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 14.1 ดอลลาร์ หรือ 0.8% ปิดที่ 1,668.5 ดอลลาร์/ออนซ์  
จากการเปิดเผยของนักวิเคราะห์ในตลาดทองคำนิวยอร์กว่า นักลงทุนได้เข้ามาเทขายทำกำไรหลังจากสัญญาทองคำพุ่งขึ้น 1.3% เมื่อวันอังคารที่ผ่านมา นอกจากนี้ การแข็งค่าของสกุลเงินดอลลาร์ยังเป็นอีกปัจจัยที่ส่งผลกระทบต่อบรรยากาศการซื้อขายในตลาดด้วย
สัญญาทองคำร่วงลงอย่างหนักในช่วงหลายสัปดาห์ที่ผ่านมา เนื่องจากความกังวลที่ว่าวิกฤตหนี้สาธารณะของยูโรโซนจะลุกลามออกไปเป็นวงกว้าง นอกจากนี้ นักลงทุนบางกลุ่มยังได้เทขายทองคำเพื่อชดเชยการขาดทุนในตลาดอื่นๆ รวมถึงตลาดหุ้น
อย่างไรก็ตาม เทรดเดอร์กล่าวว่า ความต้องการทองคำยังคงแข็งแกร่ง โดยเฉพาะในภูมิภาคเอเชีย ซึ่งปัจจัยดังกล่าวจะช่วยพยุงสัญญาทองคำไม่ให้ปรับตัวลงมากจนเกินไป